Diari Oficial de la Generalitat Valenciana


Sumari del DOGV 6034, del 12-06-2009 (2009/6868)

RESOLUCIÓ de 10 de juny de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Treball i Immigració (INSS) i la Comunitat Valenciana per al control de la incapacitat temporal durant el període de 2009 a 2012.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6034

Data del DOGV
:   12-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/6868


Data del document
:   10-06-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Sanitat
    * incapacitat laboral
    * administració central
    * cooperació administrativa

RESOLUCIÓ de 10 de juny de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Treball i Immigració (INSS) i la Comunitat Valenciana per al control de la incapacitat temporal durant el període de 2009 a 2012. [2009/6868]  
El Ministeri de Treball i Immigració (INSS) i la Comunitat Valenciana han subscrit, després de la tramitació prèvia reglamentària, el 23 de març de 2009, el conveni de col·laboració per al control de la incapacitat temporal durant el període de 2009 a 2012.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0677/2009, i que figura com a annex d'esta resolució.  
València, 10 de juny de 2009.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre el Ministerio de Trabajo e Inmigración (INSS) i la Comunitat Valenciana per al control de la incapacitat temporal durant el període de 2009 a 2012  
Madrid, 23 de març de 2009  
Reunits  
D'una banda, Octavio J. Granado Martínez, secretari d'Estat de la Seguretat Social, nomenat mitjançant el Reial Decret 480/2008, de 14 d'abril, i Fidel Ferreras Alonso, director general de l'Institut Nacional de la Seguretat Social, nomenat mitjançant el Reial Decret 837/2004, de 23 d'abril, fent ús de les competències que els atribuïx l'article 5 del Reial Decret 2583/1996, de 13 de desembre, d'estructura orgànica i funcions de l'Institut Nacional de la Seguretat Social i de modificació parcial de la Tresoreria General de la Seguretat Social.  
I, de l'altra banda, Manuel Cervera Taulet, conseller de Sanitat, en nom i representació de la Comunitat Valenciana, facultat expressament per a la signatura d'este conveni per l'Acord del Consell de data 20 de març de 2009.  
Ambdues parts es reconeixen mútuament la capacitat per a obligar-se i acordar, i  
Manifesten  
Primer. L'Institut Nacional de la Seguretat Social (INSS), entitat gestora de la Seguretat Social, enquadrada en el Ministeri de Treball i Immigració, té competències per a gestionar i controlar la prestació d'incapacitat temporal (IT) d'acord amb el que disposa l'article 1 del Reial Decret 2583/1996, de 13 de desembre.  
Segon. La Comunitat Valenciana, d'acord amb el que establix el Reial Decret 1612/1987, de 27 de desembre, és competent per a prestar l'assistència sanitària de la Seguretat Social i, a través dels facultatius del seu servici públic de salut, estendre els informes mèdics de baixa, confirmació de la baixa i alta que establixen l'inici i la duració, amb caràcter general, dels processos d'IT en el territori valencià (article 1 del Reial Decret 575/1997, de 18 d'abril, que regula determinats aspectes de la gestió i control de la prestació econòmica de la Seguretat Social per incapacitat temporal), durant els 12 primers mesos de duració del procés, segons l'apartat 1 de l'article 128.1.a del Text Refós de la Llei General de la Seguretat Social (TRLGSS), per la nova redacció donada en la Llei 40/2007, de 4 de desembre, de mesures en matèria de Seguretat Social.  
Tercer. A ambdós administracions els interessa, en conseqüència, l'estudi del comportament de la prestació esmentada i establir-hi els controls oportuns. Per a això, en el punt 3 de la disposició addicional onze del TRLGSS (aprovat pel Reial Decret Legislatiu 1/1994, de 20 de juny) s'establix la possibilitat de fer acords de col·laboració entre les parts per a fixar controls per a una gestió eficaç de la prestació d'incapacitat temporal.  
Quart. La Llei 21/2001, de 27 de desembre, que regula les mesures fiscals i administratives del nou sistema de finançament de les comunitats autònomes de règim comú i ciutats amb estatut d'autonomia (article 4.B.c), establix la creació i dotació d'un fons denominat Programa d'estalvi en incapacitat temporal, destinat a la millora i el control de la prestació per incapacitat temporal derivada de contingències comunes.  
A partir de la creació, este fons, establit per a finançar l'adopció de programes i mesures dirigits al control de la despesa relatiu a la incapacitat temporal i a la millora de la gestió dels servicis d'assistència sanitària de la Seguretat Social per contingències comunes, ha estat dotat en tots els exercicis pressupostaris amb quanties que cada any han sigut actualitzades amb l'increment que el Govern preveu, derivat de l'evolució de l'índex de preus de consum.  
En este orde, el Projecte de Pressupost de l'INSS per a l'any 2009 establix un crèdit destinat a dotar este fons amb 207.935.796 euros per a totes les comunitats autònomes (excloses Navarra i el País Basc) i INGESA. Per als exercicis 2010, 2011 i 2012, l'INSS té previst dotar el fons amb les quanties resultants respectivament d'aplicar al que s'aprove per a l'any anterior, els increments que establisca el Govern com a actualització de l'índex de preus de consum. En tots els casos, el fons que finalment es distribuïsca en cada exercici ha de ser el que resulte aprovat per la Llei de Pressupostos Generals de l'Estat per a cada any.  
Cada comunitat autònoma hi participa segons la població protegida per l'assistència sanitària, d'acord amb les últimes dades oficials, facilitades pel Ministeri de Sanitat i Consum per a cada any. La liquidació definitiva del crèdit es fa segons el grau d'acabament de determinades actuacions de gestió i control de la IT, fixades en cada conveni.  
Cinqué. És voluntat de les parts, recollint experiències derivades de l'execució de convenis anteriors, establir el pla anual d'actuacions per a la modernització i millora de la gestió de la IT i la racionalització de la despesa de la prestació per als anys 2009, 2010, 2011 i 2012. El pla corresponent a l'any 2009 va adjunt a este conveni.  
El pla anual d'actuacions, per als anys 2010 a 2012 s'ha d'establir amb antelació, sempre abans del començament de cada un dels anys, i ha de reflectir l'actualització dels apartats que siga possible fixar en la data de què es tracte. Els objectius referits a la racionalització de la despesa s'han de fixar quan es dispose de les dades de l'exercici anterior.  
Amb la finalitat de fixar els compromisos entre el Ministeri de Treball i Immigració i la Comunitat Valenciana pel que fa a l'assignació i la liquidació definitiva del fons, ambdues parts acorden subscriure este conveni de col·laboració que es regix d'acord amb les clàusules següents.  
Clàusules  
Primera. Objecte i àmbit  
Este conveni té com a finalitat establir el marc de col·laboració per a assolir els objectius fixats en el pla anual d'actuacions per a la modernització i millora de la gestió i control de la IT i la racionalització de la despesa de la prestació durant els anys 2009, 2010, 2011 i 2012 a la Comunitat Valenciana.  
Segona. Distribució del fons i del crèdit assignat  
La participació en el fons d'esta comunitat autònoma ascendix per a cada exercici a la quantia que resulte de distribuir el crèdit global aprovat en la Llei de Pressupostos Generals de l'Estat per a cada any, entre les comunitats autònomes i INGESA en proporció amb la població protegida amb assistència sanitària corresponent a les últimes dades oficials conegudes. Per a l'any 2009, a la Comunitat Valenciana li correspondria la quantitat de 26.141.995,55 €, resultat de distribuir el fons de 405.195.844 € en proporció a la població protegida amb assistència sanitària corresponent a l'any 2007, última dada facilitada pel Ministeri de Sanitat i Consum. Esta quantia s'ha de revisar quan el Ministeri de Sanitat i Consum comunique la població protegida amb assistència sanitària corresponent a l'any 2008.  
De la quantitat definitivament assignada, es detraurà l'import que resulte de la liquidació practicada corresponent a l'exercici anterior si esta és negativa. A més, si es complixen les condicions establides en la clàusula setena, se li sumarà l'import resultant del repartiment complementari que establix.  
Tercera. Valoració i ponderació de resultats  
La fixació del programa d'activitats i els objectius de racionalització de la despesa, i també la ponderació entre ells, s'acordaran per a cada exercici i es fixaran en el pla anual d'actuacions. El corresponent a l'any 2009 s'adjunta com a annex a este conveni i establix la distribució del crèdit següent:  
a) En un 70% al grau de compliment del programa d'activitats.  
b) En un 30% al grau de compliment dels objectius de racionalització de la despesa, mesurat per a esta comunitat autònoma segons es detalla en el pla anual d'actuacions.  
Els plans d'actuacions successius per als anys 2010, 2011 i 2012 s'acordaran entre les parts, a proposta de l'INSS, abans que finalitze cada exercici. Si no es produïx la proposta o no es produïx l'acord, s'entendrà prorrogat el pla d'actuacions de l'exercici anterior.  
Quarta. Bestretes i liquidacions  
L'entrega del crèdit establit s'efectua de la manera següent:  
Durant el primer trimestre de cada any, l'INSS ha de fer, com a bestreta a compte, en un pagament únic, l'entrega del fons corresponent a l'exercici. Abans es fa la liquidació del crèdit corresponent a l'any anterior en proporció al grau de compliment de l'objectiu de l'execució del programa d'activitats i de racionalització de la despesa, de forma independent.  
Si no s'ha superat el 25% de l'objectiu referit al programa d'activitats, la comunitat autònoma ha de tornar o compensar el 75% del fons anticipat corresponent a eixe objectiu. Igualment, si no s'ha superat el 25% dels objectius de racionalització de la despesa, ha de tornar o compensar el 75% del fons anticipat corresponent a eixe programa.  
Si s'ha superat el 25% de l'objectiu del programa d'activitats, es fa la liquidació del fons corresponent a eixe objectiu en proporció al grau de compliment assolit. Igualment, si s'ha superat el 25% dels objectius referits a la racionalització de la despesa, es liquida el fons corresponent a eixe objectiu segons el grau de compliment d'esta part.  
Cinquena. Destinació del crèdit  
En correspondència amb la finalitat per a la qual el fons ha sigut creat, segons la Llei 21/2001, de 27 de desembre, la Comunitat Valenciana ha de destinar els crèdits percebuts en l'aplicació d'este conveni a la millora dels processos de control i gestió de la incapacitat temporal.  
Per a acreditar-la, es compromet a elaborar una memòria financera i tècnica en què s'especifiquen els resultats obtinguts.  
Sisena. Coordinació, verificació i control  
El seguiment del conveni es fa a través d'una comissió central i una subcomissió en cada província.  
Comissió central: composició i funcionament  
La comissió central està integrada per:  
- Quatre representants de l'Institut Nacional de la Seguretat Social, amb presència de les àrees de gestió, de l'àrea mèdica i de l'àrea econòmica.  
- Quatre representants del servici públic de salut de la comunitat autònoma, amb presència dels servicis d'inspecció mèdica, dels servicis assistencials sanitaris i de responsables de l'àrea econòmica.  
- Un representant de les mútues d'accidents de treball i malalties professionals.  
Presidix les reunions el subdirector general d'Incapacitat Temporal i altres prestacions a curt termini, i fa funcions de secretari el cap de l'Àrea de Subsidis, ambdós de l'INSS.  
La comissió es reunix tan sovint com siga necessari i, almenys, una vegada al semestre.  
Esta comissió assumix les funcions següents:  
- Efectuar el seguiment del que establix este conveni, vetlant pel compliment del contingut en els termes fixats i, si és el cas, exercir les funcions de coordinació que resulten procedents.  
- Conéixer el pla anual d'actuacions per a la modernització i millora de la gestió i control de la IT i proposar, si és el cas, les orientacions necessàries i les activitats que aconselle l'experiència amb vista a la consecució dels fins.  
- Examinar els resultats del seguiment de l'aplicació de la normativa en matèria d'IT, singularment pel que fa a l'ompliment adequat dels informes mèdics d'IT.  
- Analitzar el resultat de les reunions celebrades per les subcomissions provincials, conéixer-ne els informes i assessorar-les en el funcionament i en la interpretació del conveni.  
- Conéixer la memòria financera i tècnica en què la comunitat autònoma especifique els resultats obtinguts.  
- Estudiar qualssevol altres assumptes proposats per les parts que siguen interessants per a la gestió i el control de la prestació d'IT.  
Subcomissió provincial. Composició i funcionament  
En l'àmbit provincial es crearan comissions que duran a terme el seguiment de l'execució del programa d'activitats, la composició i el règim de funcionament de les qual seran els següents:  
- Tres representants de la direcció provincial de l'INSS, amb presència de les àrees de gestió i de la unitat mèdica.  
- Tres representants de la comunitat autònoma designats per la Conselleria de Sanitat, amb presència dels servicis d'inspecció mèdica i dels servicis assistencials sanitaris.  
- Un representant de les mútues d'accidents de treball i malalties professionals, a nivell provincial.  
Actua com a president el director de l'INSS en la província i fa de secretari un funcionari designat pel president.  
Es reunixen tan sovint com siga necessari i, almenys, una vegada al mes.  
La subcomissió provincial té encomanades les funcions derivades de l'execució del programa d'activitats en la província. Ha d'enviar mensualment als servicis centrals de l'INSS les dades corresponents als resultats del seguiment.  
Tant en la comissió central com en les provincials, els membres que en formen part, en cas d'absència justificada del titular, han de ser substituïts per suplents designats per a això. Els membres esmentats poden estar acompanyats pel personal tècnic que estimen necessari.  
Setena. Liquidació de l'exercici 2008 i exercicis posteriors  
Els efectes d'este conveni, per a cada un dels quatre exercicis de vigència, queden supeditats a la signatura per part de l'INSS de la liquidació corresponent a l'exercici anterior, del conveni subscrit entre el Ministeri de Treball i Immigració - INSS i esta comunitat autònoma per al control de la prestació d'incapacitat temporal.  
L'import que resulte de la liquidació corresponent a cada exercici anterior, compost per les quanties que es resten de la bestreta per a cada any a la qual es referix la clàusula segona d'este conveni, com a conseqüència del no-compliment de tots els objectius del programa d'activitats o de racionalització de la despesa que s'hagen establit per a l'exercici anterior, repercutirà positivament en les comunitats autònomes i INGESA que hagen complit, al finalitzar el primer semestre de l'any, almenys, un 80% els objectius establits per a l'exercici, referits a eixe semestre. Els objectius del programa d'activitats i de racionalització de despesa es calculen de forma independent.  
El repartiment s'ha de fer en proporció a la participació inicial de cada una d'estes comunitats autònomes i INGESA en el fons assignat per a cada any de vigència del conveni. L'INSS farà efectiu el repartiment complementari, en un pagament únic, abans de finalitzar el mes d'octubre de l'exercici corresponent.  
Huitena. Vigència  
Este conveni té una duració de quatre anys i te efecte des de l'1 de gener de 2009.  
Este conveni s'extingix en el cas d'incompliment, per part d'alguna de les parts, dels compromisos que s'hi adquirixen, després de la denúncia expressa feta amb una antelació mínima d'un mes.  
Novena. Naturalesa del conveni  
Este conveni és de naturalesa administrativa, d'acord amb el que establixen l'article 4.1.c de la Llei 30/2007, de 30 d'octubre, de Contractes del Sector Públic, i l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La jurisdicció contenciosa administrativa coneixerà de les qüestions que es plantegen quant a la interpretació, compliment i extinció d'este conveni.  
I, com a mostra de conformitat, firmen este conveni en quàdruple exemplar, al lloc i en la data indicats abans.  
Pel Ministeri de Treball i Immigració:  
El secretari d'Estat de la Seguretat Social: Octavio J. Granado Martínez.  
El director general de l'INSS: Fidel Ferreras Alonso.  
Per la Comunitat Valenciana, el conseller de Sanitat: Manuel Cervera Taulet.  
Pla d'actuacions per a la modernització i millora de la gestió i el control de la incapacitat temporal i per a la racionalització de la despesa d'esta prestació a la Comunitat Valenciana l'any 2009  
Este pla es compon dels apartats següents amb la ponderació que s'assenyala:  
- Programa d'activitats de modernització i millora de la gestió i control de la IT: 70%  
- Objectius de racionalització de la despesa: 30%  
- Indicador cost/afiliat/mes: 15%  
- Altres indicadors: 15%  
La valoració ponderada que cada un d'estos apartats té fixada es du a terme de forma independent, a fi de calcular les liquidacions de crèdit que han de realitzar-se a favor de la comunitat autònoma.  
I. Programa d'activitats de modernització i millora de la gestió i control de la IT  
El programa d'activitats per a la modernització i millora de la gestió i control de la incapacitat temporal es concreta en les àrees d'actuació següents:  
- Informatització i transmissió per via telemàtica a l'INSS dels informes d'IT en termini i amb codi de diagnòstic.  
- Emissió des del servici públic de salut dels informes mèdics individualitzats sobre processos d'IT establits reglamentàriament i aplicació de duracions estàndard.  
- Tramitació i contestació, amb explicació dels motius i dins del termini, per part del servici públic de salut, de les propostes i de les intencions d'alta. Tractament de les disconformitats formulades pels assegurats.  
- Formació dels agents que intervenen en els processos d'IT.  
- Altres activitats: accés a historials clínics, realització de proves complementàries, col·laboració, etc.  
D'acord amb el que disposa la clàusula tercera d'este conveni, el 70% del crèdit assignat a la comunitat autònoma queda condicionat al compliment del programa d'activitats. Es distribuïx de la manera següent:  
A. Informatització i transmissió per via telemàtica a l'INSS dels informes d'IT en termini i amb codi de diagnòstic: 20%  
A.1 Informatització i transmissió per via telemàtica a l'INSS dels informes d'IT: 5%  
A.2 Transmissió en termini dels informes d'IT: 5%  
A.3 Ompliment del codi de diagnòstic correcte en els informes d'IT: 10%.  
B. Emissió d'informes mèdics i aplicació de duracions estàndard: 14%.  
B.1 Emissió dels informes de control de la incapacitat establits en l'article 1, punts 3 i 5, del Reial Decret 575/1997, de 18 d'abril: 10%.  
B.2 Aplicació de duracions estàndard dels processos d'IT: 4%  
C. Gestió de propostes i d'intencions d'alta, i gestió de disconformitats: 18%  
C.1 Propostes d'alta: 8%  
C.2 Intencions d'alta: 8%  
C.3 Gestió de disconformitats regulades en l'article 128.1.a del TRLGSS, segons la nova redacció donada en l'article 1, punt 1.a de la Llei 40/2007, de 4 de desembre: 2%  
D. Formació i informació: 9%  
D.1 Formació en IT: 8%  
D.2 Altres accions formatives: 1%  
E. Altres activitats: 9%  
E.1 Accés a historials clínics: 4%  
E.2 Proves complementàries: 3%  
E.3 Implicació de les unitats de gestió: 2%  
Contingut de les activitats  
A. Informatització i transmissió per via telemàtica a l'INSS dels informes d'IT en termini i amb codi de diagnòstic: 20%  
Informes d'IT en termini i amb codi de diagnòstic  
Creada a la comunitat autònoma una base de dades de processos d'IT, s'ha d'aconseguir que s'hi incloguen tots els informes mèdics de baixa i alta emesos pels facultatius de l'àmbit territorial i, a més, els informes mèdics s'han d'emetre immediatament després del reconeixement mèdic al treballador en què es constate que es troba incapacitat laboralment d'acord amb el que establix l'article 2 del Reial Decret 575/1997, de 18 d'abril.  
La comunitat autònoma ha d'estendre la informatització d'esta prestació en la seua xarxa sanitària. La informació d'informes mèdics s'ha de transmetre per via telemàtica a l'INSS, amb independència de quina siga l'entitat competent en la gestió de la prestació econòmica, d'acord amb les especificacions tècniques, disseny de registre i periodicitat que determine l'entitat gestora, sempre amb programes compatibles.  
La periodicitat en la transmissió de fitxers serà diària i els informes de baixa i alta s'han de transmetre dins del termini de cinc dies, comptats des del moment de l'expedició, com establix el Reial Decret 575/1997, de 18 d'abril.  
En tots els informes transmesos ha de constar el codi de diagnòstic, segons la classificació internacional de malalties de l'Organització Mundial de la Salut (CIM-9 MC). En el cas que la comunitat autònoma utilitze un altre sistema de codificació, ha de fer la conversió a la CIM-9 MC.  
Les dades que s'han de transmetre, amb caràcter obligatori, són les següents:  
Informe de baixa:  
- Dades personals del treballador: IPF (DNI o NIE si es tracta de ciutadans estrangers), número d'afiliació a la Seguretat Social, cognoms i nom, adreça (localitat, província i codi postal) i telèfon de localització.  
- Dades mèdiques de l'informe de baixa: tipus d'informe (baixa), contingència, data de la baixa mèdica, data de l'accident de treball (si és el cas), codi de diagnòstic, duració probable del procés, recaiguda i número de col·legiat complet (format nacional de deu dígits).  
Informe d'alta:  
- Dades personals del treballador: IPF (DNI o NIE si es tracta de ciutadans estrangers), número d'afiliació a la Seguretat Social, cognoms i nom, adreça (localitat, província i codi postal) i telèfon de localització.  
- Dades mèdiques de l'informe d'alta: tipus d'informe (alta), contingència, data de la baixa mèdica, data de l'alta mèdica, causa de l'alta, data d'accident de treball (si és el cas), codi de diagnòstic final del procés, recaiguda i número de col·legiat complet (format nacional de deu dígits).  
B. Emissió d'informes i aplicació de duracions estàndard  
B.1 Emissió dels informes sobre control d'Incapacitat  
Els servicis públics de salut de la comunitat autònoma han d'enviar els informes de control de la incapacitat establits en el punt 5 de l'article 1 del Reial Decret 575/1997, de 18 d'abril. Es valorarà especialment l'emissió dels informes trimestrals primer i tercer des de l'inici del procés.  
Estos informes han d'arreplegar expressament el diagnòstic, la situació clínica actual, el tractament realitzat, les possibilitats terapèutiques i la duració probable del procés. Així mateix, han de pronunciar-se expressament sobre els punts que justifiquen, des del punt de vista mèdic, la necessitat mantindre el procés d'incapacitat del treballador.  
Els informes, en què ha d'estar fefaentment identificat el facultatiu emissor, seran enviats a nivell provincial a l'entitat o mútua que gestiona el procés amb brevetat i utilitzant preferentment mitjans informatitzats.  
B.2 Aplicació de duracions estàndard dels processos d'IT  
El servici públic de salut dotarà els metges d'Atenció Primària de taules en què es reflectisquen els temps de duració estàndard de cada un dels processos de major freqüència. Les taules que s'han dit han de ser consensuades necessàriament amb l'INSS.  
En este apartat es valorarà expressament la incorporació de les taules de duracions estàndard als procediments informàtics de la comunitat autònoma i la possibilitat que el metge d'Atenció Primària suporte un control per a expedir un comunicat de confirmació una vegada superada la duració estàndard.  
També es valorarà de forma específica la sistemàtica establida perquè el metge d'Atenció Primària es trobe informat oportunament de la seua trajectòria funcional d'IT, en la consulta, i de la posició d'esta en el conjunt de metges d'Atenció Primària de l'entorn.  
C. Gestió de propostes i d'intencions d'alta, i gestió de disconformitats  
El servici públic de salut tramitarà i contestarà amb l'expressió dels motius les propostes d'alta formulades per l'INSS i les mútues d'accidents de treball i malalties professionals i les intencions d'alta formulades per l'INSS. Així mateix, gestionarà les disconformitats presentades segons la competència establida per l'article 128.1.a del TRLGSS.  
C.1 Propostes d'alta  
Tramitació i contestació motivada en termini, per part del servici públic de salut, de les propostes d'alta formulades per l'INSS i les mútues d'accidents de treball i malalties professionals. (el termini és de 15 dies segons el que establix el Reial Decret 575/1997, de 18 d'abril, esmentat més amunt).  
El seguiment de les propostes d'alta es portarà a efecte a través de la fórmula següent:  
  
\* \* \* \* \*  
La fórmula que s'ha dit expressa que el nombre de propostes pendents de tràmit a fi de mes equival a l'entrada de x dies.  
La contestació a les propostes d'alta formulades tant per l'INSS com per les mútues, en cas de discrepància per part del servici públic de salut, ha d'estar motivades des d'un punt de vista clinicofuncional, indicant les limitacions orgàniques i funcionals que impedixen l'exercici de l'activitat laboral del treballador.  
C. 2 Intencions d'alta  
Transmissió de les intencions d'alta: les intencions d'alta formulades per l'INSS que deriven en discrepància per part del servici públic de salut han d'estar motivades des d'un punt de vista clinicofuncional, indicant les limitacions orgàniques i funcionals que impedixen l'exercici de l'activitat laboral del treballador. Segons el que disposa el Reial Decret 1117/1998, de 5 de juny, que modifica el Reial Decret 575/1997, de 18 d'abril, el termini per a contestar és de tres dies.  
C.3 Gestió de disconformitats  
Es valorarà de forma específica la interrelació que s'establix entre l'INSS i el servici públic de salut en estos processos atenent especialment les situacions de coincidència i discrepància i la qualitat de la motivació d'estes últimes.  
Tant en els procediments d'enviament i contestació de propostes i intencions d'alta com en el procediment d'enviament i motivació de disconformitats i discrepàncies, si és el cas, s'han d'usar mitjans informàtics preferentment.  
D. Formació i informació  
Conscients tant l'INSS com la comunitat autònoma de la importància que per al treball eficaç té la formació en matèria d'IT dels professionals sanitaris, es comprometen a fomentar la formació d'estos en les distintes modalitats, presencial i no presencial, utilitzant per a això les diverses tècniques i ferramentes que les noves tecnologies han posat a disposició.  
D.1 Formació dels professionals sanitaris en matèria d'IT  
Les accions formatives destinades a estos professionals s'han de planificar, almenys, amb periodicitat semestral, i s'ha d'assabentar de la planificació que s'ha dit les subcomissions provincials que n'informaran al seu torn la comissió central. En el desplegament s'ha de comptar amb la participació de l'INSS i de les MATMPSS.  
Amb independència de les activitats, presencials o no, organitzades per la comunitat autònoma, l'INSS posarà a la seua disposició un programa de formació en línia per a metges d'Atenció Primària i especialistes, principalment en les àrees de traumatologia, reumatologia, rehabilitació i psiquiatria. Esta formació comptarà amb l'acreditació del Sistema Espanyol d'Acreditació de la Formació Mèdica Continuada.  
El conjunt de les accions formatives realitzades cada any inclourà, almenys, el 20% dels metges d'Atenció Primària i el 2% d'especialistes en les àrees definides anteriorment.  
La formació en matèria d'IT inclourà els continguts següents:  
1. Conceptes bàsics de la prestació per IT. Regulació legal. Tramitació, seguiment i control dels processos d'IT. Competències de les entitats implicades en la gestió de la IT.  
2. Conceptes generals de valoració de llocs de treball.  
3. Valoració clinicolaboral de les patologies amb major incidència i prevalença en IT. Estàndards de duració.  
D.2 Altres accions formatives  
Per mitjà d'este conveni s'adquirix el compromís de potenciar la formació en IT dels professionals sanitaris en les fases de grau, postgrau, d'especialització i continuada. Es prioritzaran les activitats exercides en les unitats docents de Medicina del Treball.  
Les accions formatives empraran les metodologies i ferramentes que estimen necessàries, com ara cursos, seminaris, jornades, estades formatives, intercanvi de professionals i qualssevulla altres que es consideren eficaces a l'hora d'aconseguir l'objectiu plantejat.  
Per a aconseguir l'èxit adequat, la comunitat autònoma ha d'integrar estos programes formatius dins del programa formatiu general dels metges i ha d'establir polítiques d'incentivació que els facen atractius.  
E. Altres activitats  
E.1 Accés a historials clínics  
A fi de millorar la gestió i el control de les prestacions derivades de la IT, la comunitat autònoma es compromet, a través del servici públic de salut, a facilitar als metges inspectors de l'INSS l'accés als historials clínics dels assegurats.  
Per a això, els responsables de l'INSS i del servici públic de salut d'àmbit provincial determinaran de comú acord, el procediment d'accés. Es valorarà específicament la utilització de mitjans i programes informàtics.  
L'accés i el tractament d'esta informació per part dels metges inspectors de l'INSS tindrà com a objecte, únicament i exclusivament, l'exercici de les competències que tenen encomanades amb vista a la valoració del menyscabament funcional que justifica la percepció de les prestacions econòmiques. Es garantix, en tots els casos, la seguretat i la confidencialitat de les dades.  
E.2 Proves complementàries  
El servici públic de salut es compromet a fer les proves complementàries que sol·licite l'INSS per a la determinació de les incapacitats laborals, i també a enviar-ne els resultats amb l'informe corresponent a l'entitat gestora en el termini determinat. Amb este fi, en el termini d'un mes, comptat des de la subscripció del conveni per a l'any 2009 (i en els mesos de gener per als anys 2010, 2011 i 2012), la subcomissió provincial ha de formalitzar un document amb la tipologia de proves que haja de fer el servici públic de salut i el termini per a cada una, segons la infraestructura i la capacitat de resposta que tinga.  
E.3 Implicació de les unitats de gestió  
La comunitat autònoma es compromet a potenciar una implicació major entre les unitats d'inspecció dels servicis de salut i els servicis de les unitats de gestió de la prestació per IT de l'INSS en les direccions provincials. Per a això, el servici públic de salut informarà mensualment la direcció provincial de l'INSS sobre les actuacions de control d'IT fetes en el mes immediat anterior i el resultat que se n'haja obtingut, i també de qualsevol altra dada que considere necessària per a tindre un coneixement global de la situació de la prestació d'IT i l'evolució del control de la prestació.  
La comunitat autònoma disposarà de coordinadors d'incapacitat temporal en els distints nivells d'organització sanitària (central, provincial, àrea d'inspecció, gerència i equip d'Atenció Primària), per mitjà dels servicis d'inspecció o els òrgans que assumisquen estes competències, respectant en tot cas l'organització que li és pròpia.  
Amb l'antelació deguda i, en tots els casos, abans de l'inici de l'exercici, s'acordarà el programa d'activitats per als anys 2010, 2011 i 2012. Si no es produïx en temps este acord, es considera tàcitament prorrogat per les parts el programa d'activitats establit per a l'any anterior.  
II. Objectius de racionalització de la despesa  
D'acord amb el que disposa la clàusula tercera d'este conveni, el 30% del crèdit assignat a la comunitat autònoma queda condicionat al compliment dels objectius de racionalització de la despesa, que s'especifiquen a continuació:  
A. Indicador cost/afiliat/mes: 15%  
B. Altres indicadors: 15%  
B.1 Indicador sobre incidència (nombre de processos nous/1.000 afiliats): 4%.  
B.2 Indicador sobre prevalença (nombre de processos en vigor/1.000 afiliats): 1%.  
B.3 Indicador dies d'IT/afiliat: 10%  
Pel que fa a este conveni, com a cost i la resta d'indicadors de la prestació d'IT derivada de contingències comunes es prenen en consideració els que assumix l'INSS. En queden exclosos expressament els corresponents a processos derivats de contingències professionals i els corresponents a empreses que col·laboren voluntàriament en la gestió de la Seguretat Social (article 77.1 del TRLGSS).  
A. Indicador cost/afiliat/mes  
L'objectiu de reducció de la despesa d'IT per contingències comunes a la Comunitat Valenciana es dirigix a propiciar que, durant l'any 2009, en el territori s'aconseguisca una despesa de la prestació econòmica assenyalada, mesurada en termes de cost/afiliat/mes, segons el que fixa este annex.  
Per a la fixació de l'objectiu de racionalització de la despesa d'IT, es pren com a situació de partida la mitjana de l'indicador cost/afiliat/mes d'IT derivada de contingències comunes registrada en esta comunitat autònoma durant l'any 2008.  
Per a mesurar la racionalització de la despesa en termes equivalents, s'establix un coeficient reductor que neutralitza la part del cost en IT provinent del pes que les diferents bases de cotització tenen en el despesa de les distintes comunitats autònomes i INGESA. El coeficient que s'ha dit l'elaborarà per als règims General, Mineria del Carbó, autònoms i Agrari, a partir de les bases de cotització de l'any 2008 proporcionades per a cada una de les comunitats autònomes i INGESA, la Gerència d'Informàtica de la Seguretat Social i, per a la resta dels règims, a partir de les bases establides per a cada un l'any 2008.  
Amb l'elaboració d'estes dades, es calcula un índex agregat homogeneïtzador de la despesa, i s'obté per a la Comunitat Valenciana un indicador cost/afiliat/mes corregit de l'efecte de les bases de cotització comparable, per tant, amb la resta de les diferents comunitats autònomes i INGESA. A partir d'este indicador homogeni, es fixa el cost mitjà/afiliat/mes que, com a objectiu, esta comunitat autònoma ha d'aconseguir l'any 2009.  
Des d'esta perspectiva, i amb el propòsit de reduir i equiparar la despesa per IT en tot el territori nacional, les comunitats autònomes i INGESA han de convergir amb la que té l'indicador cost mitjà/afiliat/mes menys elevat. Finalitzat l'any 2008, l'INSS comunicarà a cada una quin ha sigut el valor d'este indicador, i fixarà per a cada comunitat autònoma i INGESA el valor que s'establix com a objectiu l'any 2009, i també l'esforç de convergència que assumix cada comunitat autònoma i INGESA durant l'exercici.  
A fi de determinar el càlcul de l'indicador cost IT/afiliat/mes corresponent a l'exercici 2009, es tindran en compte per a la deflactació els paràmetres següents:  
a) Per al col·lectiu inclòs en el Règim General i en el de la Mineria del Carbó, l'evolució dels convenis col·lectius, segons les últimes dades conegudes de l'exercici anterior i subministrats pel Ministeri de Treball i Immigració.  
b) Per als col·lectius restants, l'evolució de les bases mínimes o úniques dels règims respectius.  
Amb l'antelació deguda i, en tots els casos, abans de l'inici de l'exercici, s'acordarà el programa d'activitats per als anys 2010, 2011 i 2012. Si no es produïx en temps este acord, es considera tàcitament prorrogat per les parts el programa d'activitats establit per a l'any anterior.  
B. Altres indicadors  
B.1 Indicador sobre incidència  
Este indicador reflectix el nombre de processos d'IT iniciats per cada 1.000 afiliats. Analitza el comportament dels servicis d'Atenció Primària d'esta comunitat autònoma.  
B.2 Indicador sobre prevalença  
Este indicador reflectix el nombre de processos en vigor per cada 1.000 afiliats. Posa de manifest la permanència dels processos d'IT en el moment analitzat.  
B.3 Indicador dies d'IT/afiliat  
Este objectiu pretén aconseguir una reducció dels dies de baixa consumits en IT, comptats des de la data de la baixa mèdica i fins a la finalització del procés d'IT.  
Valoració d'objectius  
La valoració es durà a terme posant el comportament que s'ha dit en comparació amb la trajectòria pròpia i amb el comportament dels servicis mèdics de les altres comunitats autònomes i INGESA.  
El càlcul es fa d'acord amb la informació de les bases de dades de l'INSS sobre la comunitat autònoma, i tenint en compte que el nombre de processos i dies d'IT s'obté de forma automàtica per mitjà de la transmissió electrònica de la informació dels informes d'IT enviada pel servici públic de salut i les empreses de la comunitat autònoma.  
Es considerarà plenament aconseguit l'objectiu quan s'assolisca la reducció del 2% del valor de partida del període analitzat. La valoració es farà comparant les dades del període analitzat amb les del mateix període de l'any anterior, en termes d'homogeneïtat.  
Si la comunitat autònoma no ha aconseguit l'objectiu establit, es pot considerar complit parcialment l'objectiu en les circumstàncies següents:  
- Si el resultat se situa entre el 100% i el 90% del valor de la mitjana nacional (v.M.n), es considera complit 1/3 de l'objectiu.  
- Si el resultat se situa en valors inferiors al 90% i iguals o superiors al 80% del v.m.n., es consideren complits 2/3 de l'objectiu.  
- Si el resultat se situa per davall del 80% del v.M.n, es considera plenament complit l'objectiu.  
L'INSS facilitarà a la comunitat autònoma el valor aconseguit al final de cada exercici, en estos indicadors.  
- nombre de processos iniciats/1.000 afiliats.  
- nombre de processos en vigor/1.000 afiliats.  
- nombre de dies consumits d'IT/afiliats.  
L'INSS comunicarà també el valor de la mitjana nacional d'estos indicadors per a cada any.